როსის შელფური მყინვარი
როსის შელფური მყინვარი (ინგლ. Ross Ice Shelf) — უდიდესი შელფური მყინვარი ანტარქტიდაში, მდებარეობს როსის ტერიტორიაზე, ეშვება როსის ზღვაში დასავლეთიდან მერი ბერდის მიწასა (ედუარდ VII-ის ნახევარკუნძული) და აღმოსავლეთიდან ვიქტორიას მიწას (როსის კუნძული) შორის. მყინვარის ფართობია 487 000 კმ² (საფრანგეთის ფართობზე ოდნავ ნაკლები). სამხრეთიდან ჩრდილოეთით გადაჭიმულია დაახლოებით 850 კმ-ზე, აღმოსავლეთიდან დასავლეთით — დაახლოებით 800 კმ-ზე. მყინვარი აღმოაჩინა ჯეიმზ კლარკ როსის ექსპედიციამ 1841 წლის იანვარში. იქიდან გამომდინარე, რომ იგი არ აძლევდა ხომალდებს სამხრეთით გაცურვის საშუალებას, მას უწოდეს ვიქტორიას ყინულოვანი ბარიერი (ინგლისის დედოფლის პატივსაცემად), მაგრამ საბოლოოდ მისი სახელწოდება შეიცვალა როსის ყინულოვან ბარიერზე, მისი აღმომჩენის პატივსაცემად.